Wynmaker: Megan van der Merwe | Vrouekeur
Megan van der Merwe is die assistent-wynmaker by Constantia Glen
Sy het gedurende haar BSc Agric-graad in Wingerd- en Wynkunde aan Stellenbosch Universiteit deeltyds in allerhande proelokale gewerk. Dit het haar in staat gestel om die mense en wyne van Stellenbosch goed te leer ken, terwyl dit (en Bohemia se bokswyn) haar yskas vol gehou het.
Megan vertel dat al aanbid sy die berge en wingerde, sy dit geniet om in die stad te woon. Dus het sy in die lewendige, multi-kulturele Woodstock nesgeskop. Die kriewelende strate verseker beslis dat sy nooit haar mooi buitelugkantoor as vanselfsprekend aanvaar nie.
Elke wynentoesias se geskiedenis met wyn is uniek. Ek is 'n 24-jarige wynmaker wat mý avontuur deur noemenswaardige wingerde met 'n enkele sluk begin het. Goed, ek bieg, dit was dalk meer as een sluk. Op die ouderdom van 18 het ek geen idee gehad van wat ek eendag sou wou word nie. My ouers het gemeen dat 'n algemene eerste jaar in BSc my meer sou leer as 'n oorbruggingsjaar êrens oorsee. Ek vind toe uit dat ek gedurende hierdie jaar 'n hoofvak kon neem waar 'n mens in klastyd wyn proe! As 'n student het ek natuurlik díe opsie gekies, en ek beland toe tot my verbasing binne-in die botter.
"Beland" is 'n gepaste woord! Ek was ná my BSc-graad met 'n nagraadse bemarkingskursus by die Universiteit Kaapstad besig toe my vingers begin jeuk. Die hele besigheidswêreld was vir my vreeslik interessant, maar met al my vriende hard aan die pars, het ek nostalgies begin raak oor my dae onder Moeder Natuur se sweep. Dit was met díe dat ek toe vir Constantia Glen kontak om te hoor of ek so nou en dan kan kom uithelp, tussen my studies deur. Hulle het heel verbasend vir my 'n pos as kelder-intern vir die seisoen aangebied. Ek het toe saam met die 2015-druiwe by die kelder aangekom, en is net nooit weer daar weg nie.
Dat 'n mens met minder slaap kan regkom as wat 'n mens dink, en ek is BAIE lief vir my slaap.
Dit is nie wat ék beplan nie, maar wat die natuur vir ons beplan! Wat ek ook al doen, is 'n funksie van wat buite gebeur. Hou hierdie ruimte dop.
Ek wou letterlik 'n Steve Irwin word. Die oorlede "crocodile hunter" was my held. Ek en my neef het as kinders ure buite spandeer met ons natuurgidse en verkykers. Snaaks genoeg het ek nie té ver afgedwaal nie…
Elke sluk wyn is 'n samevatting van 'n spesifieke tyd en plek in die geskiedenis, 'n versameling van omstandighede wat nooit weer herhaal sal word nie.
Die hardkoppige semillon. Dit was die eerste druifsoort waarvan ek wyn gemaak het.
Dit is moeilik om te sê, want ek vier elke geleentheid met 'n glas wyn in my hand, al vier ek net die feit dat my wasgoed klaar opgehang is. As ek een moes kies, sou dit die liters MCC ná my gradeplegtigheid saam met my klasmaats wees.
Die nat 2014-oesjaar.
'n Goeie musiekstelsel.
Thaise groenkerrie en die Constantia Glen TWO.
Soesji: sauvignon blanc
Speseryagtige kos: pinot noir of semillon, hang af van die kossoort.
Ons is definitief op die drumpel van 'n nuwe era. Met tegnologie is informasie meer bekombaar, so die mark raak meer en meer bewus van die wonderlike wynwêreld. Die jongklomp veral maak die meeste van hierdie bemarkingsmedium, en begin wyn meer en meer geniet. Die jeug van vandag is ook besonder avontuurlustig, en om hierdie rede is hulle konstant op soek na iets nuuts! So vir 'n slag is dit die bedryf wat by die wyndrinker moet byhou, en nie andersom nie, en ek dink dit is wonderlik!
Moet nooit 'n bottel op sy baadjie takseer nie. Eksperimenteer. Probeer elke keer iets nuuts, vind uit waarvan jy hou en waarvan jy nie hou nie. Wyn is persoonlik. Kyk uit vir daardie minder bekende druifsoorte, hulle is gewoonlik baie goeie waarde vir geld omdat hulle nie gereeld in die kollig val nie. Skrik vir daardie bottels op afslag, waarom verkoop hulle nie? Ken jou wynwinkel. Elke winkel mik vir 'n spesifieke mark. Vertrou daardie plase wat jou nog nooit in die steek gelaat het nie.